Ака́фист Рождеству́ Христо́ву

Конда́к 1

Избра́ннии от всех племе́н и наро́дов/ в язы́к свят, ца́рское свяще́ние,/ сы́нове Све́та и насле́дницы Ца́рствия,/ прииди́те, возра́дуемся Го́сподеви и Спаси́телю Бо́гу,/ в Вифлее́ме ро́ждшемуся и нас ра́ди пелена́ми повива́емому,/ с волхвы́ и па́стыри поклони́мся,/ а́нгельскую вси в весе́лии пою́ще песнь:// Сла́ва в вы́шних Бо́гу и на земли́ мир, в челове́цех благоволе́ние!

И́кос 1

А́нгелом недове́домую, пресла́вную та́йну Твоего́ смотре́ния на коне́ц веко́в открыва́я, Христе́, я́ко Младе́нец в я́слех безслове́сных возлежи́ши и во убо́зем верте́пе ми́ру явля́ешися, Сло́ве Бо́жий, безнача́льне. О́ле стра́шнаго та́инства! О́ле Бо́жия снизхожде́ния! Тем у́бо со стра́хом и ра́достию взира́юще на неисповеди́мое истоща́ние Твое́, си́це Тебе́ зове́м:

Сла́ва Тебе́, Све́те Ти́хий, от Де́вы ми́ру возсия́вый;

сла́ва Тебе́, А́нгелов Ра́досте, во страну́ пла́ча прише́дый.

Сла́ва Тебе́, Нача́льниче ми́ра, спасе́ние благовести́вый;

сла́ва Тебе́, Сы́не Бо́жий, Собо́ю то́е устро́ивый.

Сла́ва Тебе́, Сия́ние О́тчия сла́вы;

сла́ва Тебе́, от тьмы в чу́дный Твой свет челове́ки призва́вый.

Сла́ва Тебе́, Иису́се, Сы́не Единоро́дный, на зе́млю снизше́дый;

сла́ва Тебе́, Иису́се, восхо́д земноро́дным на Не́бо устро́ивый.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 2

Ви́дев нищету́ и поги́бель ро́да челове́ческаго, всемогу́щее светоза́рное Сло́во Бо́жие, ти́хому молча́нию содержа́щу вся и но́щи преполовля́ющейся, с Небесе́, от Престо́ла Ца́рскаго, во юдо́ль земну́ю поги́бельную сни́де, во спасе́ние пою́щих Ему́: Аллилу́ия.

И́кос 2

Разуме́в ду́хом проро́к Авваку́м прише́ствие Твое́, ужа́сся вопия́ше: Го́споди, услы́шах слух Твой и убоя́хся, разуме́х дела́ Твоя́ и ужасо́хся! Мы же сбытие́ та́йны сея́ зря́ще, Вифлее́м честву́ем и я́слем Твои́м покланя́емся,[[1]](#endnote-1) зову́ще:

Сла́ва Тебе́, Бо́жия Прему́дросте и Си́ло;

сла́ва Тебе́, омраче́нную не́мощь на́шу посети́вый.

Сла́ва Тебе́, повива́ющему мгло́ю зе́млю и не́бо о́блаки;

сла́ва Тебе́, нас ра́ди пови́тому пелена́ми.

Сла́ва Тебе́, одева́яй красото́ю кри́ны се́льныя;

сла́ва Тебе́, наготу́ на́шу облеки́й во оде́жду нетле́ния.

Сла́ва Тебе́, зрак раба́ прие́мый;

сла́ва Тебе́, от ра́бства страсте́й нас свободи́вый.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 3

Си́лы Небе́сныя ве́лиим гла́сом восхвали́ша Тя, све́тлое Со́лнце Сла́вы, восходя́щее от де́вственнаго О́блака и просвеща́ющее мир за милосе́рдие безме́рное, и в весе́лии воспе́ша: Аллилу́ия.

И́кос 3

Име́яй престо́л не́бо и подно́жие зе́млю, ме́ста ни еди́на обре́те во оби́тели, те́мже Чи́стая Де́ва, Ма́ти Твоя́, сокрыва́ет Тя от хла́да нощна́го в худе́м верте́пе и во я́слех ско́тиих полага́ет Тя, Сокро́вище го́рняго ми́ра и Зижди́теля вся́ческих. Дивя́щеся милосе́рдию Твоему́, си́це Тебе́ зове́м:

Сла́ва Тебе́, по нам неизрече́нно обнища́вый;

сла́ва Тебе́, неизче́тно нас обогати́вый.

Сла́ва Тебе́, на́шу не́мощь восприе́мый;

сла́ва Тебе́, нас си́лою Твое́ю облеки́й.

Сла́ва Тебе́, хлад нощны́й претерпе́вый;

сла́ва Тебе́, теплото́ю Твоея́ любве́ мир согре́вый.

Сла́ва Тебе́, не име́вый, где главы́ подклони́ти на земли́;

сла́ва Тебе́, преклони́вый небеса́ схожде́нием Твои́м.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 4

Бу́рею сумни́тельных помышле́ний мяте́тся И́род и вся Иерусали́ма с ним; ца́рие же восто́чнии Тебе́, Царю́ царе́й, да́ры избра́нныя прино́сят. С ни́миже и нас сподо́би Тебе́ кла́нятися ду́хом и и́стиною и приноси́ти Тебе́ ве́ру я́ко зла́то, чи́стое житие́ я́ко лива́н, любо́вь же я́ко сми́рну, зову́ще: Аллилу́ия.

И́кос 4

Слы́шав Ада́м первозда́нный глас Го́спода сла́вы, ходя́щаго в раи́, стра́хом скры́ся, убоя́вся лица́ Твоего́. Ны́не же Ты, Спа́се, сокрыва́еши под бре́нным покро́вом стра́шную сла́ву Твоего́ Божества́ и низхо́диши на зе́млю, зрак Ада́мов нося́, взыска́ти поги́бшаго, вопию́ща Тебе́:

Сла́ва Тебе́, с Небесе́ до́лу низше́дый;

сла́ва Тебе́, челове́ка горе́ вознесы́й.

Сла́ва Тебе́, беззако́ния моя́ на Себе́ возложи́вый;

сла́ва Тебе́, я́звою Твое́ю мя исцели́вый.

Сла́ва Тебе́, приобщи́выйся моея́ пло́ти;

сла́ва Тебе́, приобща́яй мя Твоего́ Божества́.

Сла́ва Тебе́, сту́дную наготу́ челове́ков ри́зою Твоея́ сла́вы покры́вый;

сла́ва Тебе́, глад души́ утоля́яй сла́достию трапе́зы Твоея́.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 5

Боготе́чная звезда́ с высоты́ показу́ет Тя, изда́вна предвозвеще́нную мы́сленную Звезду́, от Иа́кова возсия́вшую. Сподо́би и нас, ко убо́гому верте́пу со звездосло́вцы прите́кших, узре́ти очище́нными очесы́ души́ па́че звезд и со́лнца просия́вшую сла́ву Твоего́ Божества́ и воспе́ти Тебе́: Аллилу́ия.

И́кос 5

Прови́дев издале́ча день Твой, Христе́, пра́отец Твой Авраа́м возра́довася ду́хом; мы же ви́дяще Тя, Све́та невече́рняго, на рука́х Де́вы, Ма́тере Твоея́, я́ко на престо́ле почива́юща, ра́достно срета́ем Тя пе́нии си́ми:

Сла́ва Тебе́, млеко́м Неискусому́жныя пита́емый;

сла́ва Тебе́, пита́яй вся́ческую тварь.

Сла́ва Тебе́, Сы́не Де́вы, Емману́иле, Отроча́ мла́до;

сла́ва Тебе́, Бо́же Преве́чный, О́тче бу́дущаго ве́ка.

Сла́ва Тебе́, на плещу́ херуви́мов носи́мый;

сла́ва Тебе́, нас ра́ди во я́сли возлеги́й.

Сла́ва Тебе́, на земли́ младе́нствуяй;

сла́ва Тебе́, нас ча́да Бо́жия содева́яй.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 6

Пропове́дует ми́ру ми́лостивое Твое́ прише́ствие проро́к Илия́ Фесви́тянин, тому́ бо на Хори́встей горе́ яви́л еси́ ти́хое сия́ние Твоея́ сла́вы; и́бо не в бу́ри, ни во огни́ ниже́ в трясе́нии, но во гла́се хла́да то́нка соше́л еси́ на зе́млю, Го́споди, просвеща́я и спаса́я вся зову́щия: Аллилу́ия.

И́кос 6

Возсия́ иногда́ свет Небе́сный па́стырем вифлее́мским, творя́щим стра́жу нощну́ю о ста́де свое́м и бдя́щим, те́мже и мы в нощи́ жития́ сего́ ле́ности сон отрясе́м, в моли́тве трезвя́щеся, да с па́стырьми зри́телие сла́вы Спа́са ро́ждшагося яви́мся и та́ко Ему́ воззове́м:

Сла́ва Тебе́, Хле́бе живо́тный, всех ду́ши пита́яй;

сла́ва Тебе́, от гла́да сме́ртнаго мир избавля́яй.

Сла́ва Тебе́, Гро́зде Боже́ственный, вино́ но́вое источа́яй;

сла́ва Тебе́, жа́жды грехо́вныя мир изыма́яй.

Сла́ва Тебе́, све́тлое Со́лнце Пра́вды и Све́те И́стины;

сла́ва Тебе́, теплото́ю Ду́ха зе́млю животворя́яй.

Сла́ва Тебе́, Небе́сный Дождю́, ороша́яй лице́ земли́;

сла́ва Тебе́, ве́сну благода́ти ми́рови да́руяй.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 7

Хотя́ испра́вити горды́ню первозда́ннаго челове́ка, смири́л еси́ Себе́ Сама́го, Сло́ве Бо́жий, до я́слей и сме́рти кре́стныя, о́браз нам дая́, да вси, обраща́ющии сердца́ своя́ к Тебе́, облеку́тся в ца́рское одея́ние смире́ния Твоего́ и возоблада́ют над страстьми́ и похотьми́, Тебе́, Царю́ вся́ческих, зову́ще: Аллилу́ия.

И́кос 7

Ди́вную та́йну воплоще́ния смири́вшагося Бо́га воспева́юще днесь, прииди́те, возвы́симся от земны́х страсте́й, чи́стою мы́слию присту́пим и припаде́м Богомладе́нцу, в я́слех лежа́щему, во умиле́нии зову́ще:

Сла́ва Тебе́, на земли́ рожде́йся;

сла́ва Тебе́, ми́ру дарова́вый возрожде́ние.

Сла́ва Тебе́, повеле́нием ке́саревым написа́выйся с рабы́;

сла́ва Тебе́, в Кни́гу живота́ на Небеси́ имена́ ве́рных Свои́х вписа́вый.

Сла́ва Тебе́, Соде́телю, Ему́же горе́ слу́жат со́нми А́нгел;

сла́ва Тебе́, послужи́ти прише́дый всеро́дному Ада́му.

Сла́ва Тебе́, Не́бо с земле́ю соедини́вый схожде́нием Твои́м;

сла́ва Тебе́, Бо́га с челове́ком примири́вый Рождество́м Твои́м.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 8

Стра́нна и прише́льца Бо́га ви́дяще на земли́, устрани́мся су́етнаго ми́ра и взы́щем всеме́рно Небе́снаго на́шего Оте́чества, благода́ть, и мир и ми́лость всем прише́льствующим на земли́ у Сы́на Бо́жия прося́ще и воспева́юще Ему́: Аллилу́ия.

И́кос 8

Весь был еси́ до́лу в я́слех, непостижи́ме Го́споди, горе́ на Престо́ле со Отце́м седя́й. А́нгели воспева́ху Тя я́ко Преве́чнаго Бо́га, челове́цы же зря́ху Младе́нца пови́та, мы же убо́зии прино́сим Ти сле́зы умиле́ния, си́це глаго́люще:

Сла́ва Тебе́, недр Оте́ческих не отступи́вый;

сла́ва Тебе́, с до́льними челове́ки неизрече́нно пожи́вый.

Сла́ва Тебе́, непристу́пную сла́ву Твоего́ Божества́ сокры́вый;

сла́ва Тебе́, приступа́ющия к Тебе́ гре́шныя не отри́нувый.

Сла́ва Тебе́, Исто́чниче чистоты́ и свя́тости;

сла́ва Тебе́, с мытари́ и гре́шники вечеря́вый.

Сла́ва Тебе́, блу́дная ча́да, издале́ча зря, с любо́вию срета́яй;

сла́ва Тебе́, вся с покая́нием приходя́щия в лик друго́в Твои́х вчиня́яй.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 9

Вся земля́ бога́тство любве́ Твоея́ позна́, Иису́се Всецарю́, егда́ Себе́ Сама́го я́ко Младе́нца гре́шному ми́ру во очище́ние дарова́л еси́ и в Же́ртву предугото́вал еси́. Сего́ ра́ди ро́ды родо́в, спасе́ннии прише́ствием Твои́м, во ве́ки благода́рственне зову́т Ти: Аллилу́ия.

И́кос 9

Вети́и многовеща́ннии недоуме́ют воспе́ти недомы́слимое и неизрече́нное Рождество́ Твое́: кий бо язы́к, а́нгельский или́ челове́ческий, возглаго́лет сию́ бе́здну ми́лости Твоея́, Спа́се? Приими́ у́бо благода́рныя сле́зы земноро́дных, искупле́нных Твое́ю Кро́вию, Тебе́ припа́дающих и вопию́щих:

Сла́ва Тебе́, изобреты́й всяк путь худо́жества;[[2]](#endnote-2)

сла́ва Тебе́, соедини́вый с челове́ки Божество́.

Сла́ва Тебе́, стра́нно во Своя́ прише́дый;

сла́ва Тебе́, устра́ншихся от Бо́га на Не́бо призыва́вый.

Сла́ва Тебе́, верте́п оби́тель Себе́ избра́вый;

сла́ва Тебе́, Небе́сныя оби́тели лю́дем угото́вавый.

Сла́ва Тебе́, грех ми́ра взе́мляй и обремене́нныя к Себе́ призыва́яй;

сла́ва Тебе́, не́мощи челове́ческия исцеля́яй и тружда́ющияся упокоева́яй.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 10

Спасе́ние соде́лал еси́ ми́ру стра́нным истоща́нием Твои́м и врата́ милосе́рдия Бо́жия и вы́шнее Ца́рствие отве́рзл еси́ соше́ствием Твои́м: отны́не бо сы́нове челове́честии о́бщницы А́нгелом быва́ют и ра́дующеся ле́гкою стезе́ю в Небеса́ восхо́дят, немо́лчно зову́ще: Аллилу́ия.

И́кос 10

Царю́ Преве́чный, рожде́йся на земли́ челове́ка ра́ди, Христе́ Бо́же! Покажи́ ны досто́йны Твоего́ осия́ния, даждь нам во вся дни живота́ на́шего помина́ти Твоя́ благодея́ния и чи́стым се́рдцем воспева́ти Тебе́ сицева́я:

Сла́ва Тебе́, Царю́ веко́в, вы́шнее Ца́рство ве́рным отверза́яй;

сла́ва Тебе́, Па́стырю до́брый, заблу́ждших ове́ц на па́жить цветоно́сную призыва́яй.

Сла́ва Тебе́, Имы́й ключ Дави́дов, Еде́ма врата́ нам отве́рзый;

сла́ва Тебе́, Ключу́ Боже́ственный, отверза́яй сердца́ к прия́тию благода́ти.

Сла́ва Тебе́, Ма́нно Небе́сная, в пусты́ни жития́ сего́ пита́ющая;

сла́ва Тебе́, Иису́се Бо́же, Но́вый Изра́иль в зе́млю обетова́нную вводя́й.

Сла́ва Тебе́, А́гнче Бо́жий, на закла́ние в мир прише́дый;

сла́ва Тебе́, сме́ртию Твое́ю живо́т нам дарова́вый.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 11

Песнь благодаре́ния приими́ от нас, Сло́ве Бо́жий, и сподо́би нас, до́льних, сре́сти чи́стыми дея́ньми и подъя́ти Тя, Христа́, пло́тию младе́нствующа, Христа́, во́лею обнища́вша, Христа́, нас ра́ди на зе́млю низше́дша, Его́же горе́ пою́т непреста́нно А́нгели Бо́жии, зову́ще: Аллилу́ия.

И́кос 11

Све́том одея́йся, я́ко ри́зою, безсла́вен и наг в мир сей вхо́дит, и Бо́жие Сло́во, нося́щее вся глаго́лом си́лы Своея́, немотству́ющий Младе́нец зри́тся на земли́, Ему́же покланя́ющеся вси глаго́лем:

Сла́ва Тебе́, Сло́ве, во я́слех немотству́яй;

сла́ва Тебе́, добро́те молча́ния и сло́ва науча́яй.

Сла́ва Тебе́, Животе́, пови́тый пелена́ми;

сла́ва Тебе́, плени́цы сме́ртныя разреши́ти гряды́й.

Сла́ва Тебе́, благовести́ти ни́щим прише́дый;

сла́ва Тебе́, сокруше́нныя се́рдцем исцели́вый.

Сла́ва Тебе́, пропове́дуяй слепы́м прозре́ние;

сла́ва Тебе́, отпуща́яй сокруше́нныя во отра́ду.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 12

Благода́ть спаси́тельная всем челове́ком яви́ся и всех избавле́ние приспе́: сла́вы бо Госпо́дь низхо́дит на зе́млю ми́лости ра́ди. Го́ры и хо́лми, поля́ и де́бри, челове́цы и А́нгели, вся́кое дыха́ние и тварь, весе́лия Боже́ственнаго исполня́еми, воскли́кните срета́юще Того́: Аллилу́ия.

И́кос 12

Пою́ще ве́лие та́инство Твоего́ вочелове́чения, Го́споди, мо́лим Тя, раби́ Твои́, егда́ прии́деши па́ки на зе́млю с си́лою и сла́вою мно́гою, поми́луй и спаси́ всех, чту́щих Твое́ е́же от Де́вы неизрече́нное Рождество́ и любо́вию зову́щих Ти:

Сла́ва Тебе́, на земли́ воплоти́выйся благовести́ти заблу́ждшим;

сла́ва Тебе́, до а́да снизше́дый взыска́ти па́дших.

Сла́ва Тебе́, сокро́вища благода́ти Твоея́ открыва́яй;

сла́ва Тебе́, удо́бен путь к Небеси́ показу́яй.

Сла́ва Тебе́, вода́ми Креще́ния естество́ челове́ческое обнови́вый;

сла́ва Тебе́, Боже́ственными Та́йнами сие́ обожи́вый.

Сла́ва Тебе́, ве́рныя по исхо́де от жития́ в Ца́рствие Твое́ вводя́й;

сла́ва Тебе́, весе́лие Иерусали́ма го́рняго во ве́ки веко́в подава́яй.

Сла́ва в вы́шних Бо́гу и на земли́ мир, в челове́цех благоволе́ние!

Конда́к 13

О неизсле́димая и неизглаго́ланная Бе́здно Любве́ и Щедро́т, младе́нствуяй пло́тию Иису́се! Приими́ приноси́мое Тебе́ убо́гое сие́ моле́ние и не возгнуша́йся возлещи́ в я́слех безслове́сныя души́ моея́. О Све́те ми́ра незаходи́мый! Просвети́ мя сия́нием Твои́м, прииди́ и оби́тель в се́рдце мое́м сотвори́, да во ве́ки пою́ Ти: Аллилу́ия.

Сей конда́к глаго́лется три́жды.
И па́ки чте́тся и́кос 1-й, и конда́к 1-й.

Моли́тва

О Сладча́йший Иису́се, Сло́ве Бо́жий, Сы́не Де́вы, Тебе́ нас ра́ди на земли́ я́вльшагося вся тварь испове́да бы́ти Творца́ и Влады́ку вся́ческих, во́лны морски́я смиря́хуся под но́зе Твои́, умолка́ху ве́тры Твои́м повеле́нием, ме́ртвии сло́вом Твои́м возстава́ху, со́лнце Тебе́ умира́ющу поме́рче, земля́ о Тебе́ потрясе́ся, не́бо Тебе́ восходя́щу отве́рзеся. Тем у́бо и ны́не мо́лим Тя, раби́ Твои́, Влады́ко, ути́ши вся на́ша помышле́ния и чу́вства серде́чная, запрети́ волне́нию страсте́й, возста́ви ны от сме́рти грехо́вныя, сотвори́, да пред све́том любве́ Твоея́ поме́ркнут нам вся сла́вная и кра́сная су́етнаго ми́ра, да потрясу́тся тре́петом ду́ши на́ша и отве́рзутся сердца́ прия́ти Тя Невече́рняго Све́та, просвеща́ющаго вся́каго челове́ка, гряду́щаго в мир. Сподо́би ны́не изы́ти любо́вию в сре́тение Тебе́, низходя́щему на зе́млю нас ра́ди, и в день исхо́да на́шего от вре́меннаго жития́ сего́ усря́щи нас, восходя́щих от земли́, милосе́рдием Твои́м, приими́ в Небе́сная Твоя́ селе́ния и сотвори́ прича́стники сла́внаго Ца́рствия Твоего́, да со А́нгелы святы́ми пое́м и сла́вим Тя, Спа́са душ на́ших, со Безнача́льным Твои́м Отце́м и с Пресвяты́м Ду́хом, Еди́наго в Тро́ице Бо́га, Ему́же подоба́ет вся́кая сла́ва, че́сть и поклоне́ние, во ве́ки веко́в. Ами́нь.

*Утвержден Священным Синодом*

*Русской Православной Церкви*

*26.12.2019 (журнал № 163).*

1. См. свт. Григорий Богослов «Слово на Богоявление». [↑](#endnote-ref-1)
2. См. (Вар. 3: 37), паремия Навечерия Рождества Христова (час 3-й). [↑](#endnote-ref-2)